和江平叔遊無爲山詩韻
作者：程公許
朝代：宋

paragraphs: 夙嗜一邱壑，誓言苦難踐。
夢踏西山雲，陟降原復巘。
世紛不可耐，道根日以淺。
永愧龕中定，三歎涕如霰。
君從柯山來，行盡蜀山險。
不憚屐齒蠟，恣襞蘭亭繭。
毫端花五色，優曇時一現。
翛翛塵外趣，歷歷眼中見。
人生歡會少，摶沙隨手散。
何以慰瞻思，英詞展黄絹。